次黄叔粲茶隠倡酬之什
作者：戴昺
朝代：宋

paragraphs: 美人隠於茶，性與茶不異。
苦澀知餘甘，淡薄見真嗜。
肯隨世俱昏，寧墮衆所棄。
靈雨滋山腴，迅雷起龍睡。
野草未敢花，春芽早呈瑞。
鬭水須占一，焙火不落二。
趣深同誰參，雋永時自試。
葱薑勿容溷，瓜蘆定非類。
標名寓玄思，微吟寫清致。
成我君子交，從彼俗客恚。
嚼芳憩泉石，包貢免郵置。
遼遼玉川翁，千載共風味。